 NA ALEX KALAMA SERIKALI ya kitaifa kupitia Wizara ya Usalama wa Ndani nchini imewahakikishia wakazi wa Pwani, Kaskazini Mashariki na Wakenya kwa ujumla kwamba inaendelea kutumia nguvu zote kukabiliana na ugaidi. Akizungumza na wanahabari mjini Malindi mnamo Alhamisi, katibu katika Wizara ya Usalama wa Ndani Dkt Raymond Omollo amesema mikakati hiyo, ikiwemo vikao na wakuu wa usalama, inalenga kukomesha visa vya ugaidi. “Tumekuwa na kikao na kamati ya usalama cha kujadiliana jinsi tunavyoweza kushirikiana kutatua tatizo hili la ugaidi ambao umekuwa ni dondasugu Lamu, Tana River na hata sehemu za Kaskazini Mashariki. Ninaamini ya kwamba yale ambayo tumejadiliana katika kikao kile yataweza kutoa suluhu ya tatizo hilo,” alisema Dkt Omollo. Katibu huyo alieleza kuwa serikali imejitolea kufanya kila iwezalo ili kuhakikisha imefanikiwa kukomesha ugaidi. “Nataka kuwahakikishia wakazi wa Pwani na maeneo ya Kaskazini Mashariki na Wakenya wote kwamba waondoe hofu kwani usalama utaimarishwa. Hii ni kwa sababu hilo ni jukumu letu sisi serikali kulinda maisha ya wanainchi,” alisema Dkt Omollo. Katibu huyu alisema kuwa kwa sasa usalama umeimarishwa eneo la pwani licha ya kushuhudiwa visa vya utovu wa usalama hapo awali. “Najua katika sehemu hii ya Pwani kumekuwa kukishuhudiwa visa vya utovu wa usalama hususan katika kaunti za Lamu na Tana River, lakini maafisa wetu wametuliza hali hiyo na sasa usalama unaimarika,” alisema. Mbali na hayo Dkt Omollo amezitaka jamii zilizopoteza wapendwa wao katika msitu wa Shakahola kwa sababu ya mafundisho ya kupotosha kuwa na uvumilivu akisema kwa muda wa mwezi mmoja na nusu ujao shughuli ya DNA inatarajiwa kukamilika na kishe serikali itatoa mwelekeo. “Mimi langu tu ni kuziomba zile jamii ambazo zilipoteza jamaa zao katika hali tatanishi kule Shakahola waweze kuvumilia kidogo,kwa sababu ile timu inayoshughulia mambo ya DNA inakaribia kumaliza shughuli hiyo nafikiri kwa muda wa mwezi mmoja  na nusu hivi zoezi hilo litakuwa limekamilika,” akaeleza. Katibu huyo alikuwa ameandamana na Naibu Inspekta Jenerali wa Polisi nchini Douglas Kanja. You can share this post!  Be our fan Follow us Join us Subscribe our newsletter to stay updated © Copryright 2023 Taifa Leo. All Rights Reserved  